Rooftog by gewilde vakansieoordBlyderivier-canyon in Mpumalanga (Foto: Forever Resorts se Blyde Canyon-oord) Vier verdagtes sal na verwagting Woensdag in die Graskop-landdroshof verskyn in verband met ŉ rooftog by die Forever Resorts se Blyde Canyon-oord in Mpumalanga. “Die polisie in Dientjie, naby Graskop, het Maandagoggend omstreeks 04:30 ŉ oproep ontvang oor ŉ rooftog by die vakansieoord,” het brig. Leonard Hlathi, woordvoerder van die polisie, gesê. “Hulle het na die toneel gehaas en ŉ silwerkleurige Renault Clio Blaze opgemerk met vyf insittendes.” Volgens Hlathi het die polisie die vyf persone gedwing om uit die motor te klim en op die grond te lê. “Vier van die persone, twee mans en twee vroue, het aan die beamptes gehoor gegee, maar die vyfde persoon het ŉ vuurwapen te voorskyn gebring en dit op die polisie gerig. Die beamptes het reageer en hom in sy bors geskiet.” Al vyf verdagtes, insluitend die man wat geskiet is, is op die toneel in hegtenis geneem. “Die man het later aan sy beserings beswyk terwyl hy onder polisiebewaking was by die hospitaal.” Twee veiligheidswagte is ernstig aangerand tydens die rooftog en hulle is ook in die hospitaal opgeneem. “Die polisie het beslag gelê op ŉ vuurwapen en springstof,” het Hlathi bygevoeg. “Die springstof sou vermoedelik gebruik word om die oord se kluis oop te blaas.” Die verdagtes, tussen 18 en 34 jaar oud, verskyn Woensdag in die Graskop-landdroshof op aanklag van onder andere sakeroof, onwettige besit van ŉ vuurwapen, ammunisie en springstof en aanranding met die doel om ernstig te beseer.